REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/288-18

26. novembar 2018. godine

B e o g r a d

ZAPISNIK

19. SEDNICE ODBORA ZA ZAŠTITU ŽIVOTNE SREDINE,

ODRŽANE 26. NOVEMBRA 2018. GODINE

Sednica je počela u 11,03 časova.

Sednicom je predsedavala Ivana Stojiljković, predsednik Odbora.

Sednici su prisustvovali članovi Odbora: Milena Turk, Ivana Nikolić, Borka Grubor, Radoslav Cokić, Snežana Bogosavljević Bošković, Zoran Despotović, Jasmina Karanac, Duško Tarbuk kao i Branko Popović, zamenik člana Aleksandre Jevtić i Gordana Čomić, zamenik člana Dejana Nikolića.

Sednici nisu prisustvovali članovi Odobra: Aleksandra Jevtić, Vladimir Petković, Ljubinko Rakonjac, Dejan Nikolić, Borislav Kovačević, Nada Lazić i Nenad Milić.

Sednici su prisustvovali predstavnici predstavnici Agencije za zaštitu od jonizujućih zračenja i nuklearnu sigurnost Srbije: Slađan Velinov, direktor Agencije i pomoćnici direktora: Branko Brajić, Maja Eremić Savković i Milan Vujović.

Sednici su prisutvovali predstavnici Zelene stolice: Aleksandra Knez Milojković iz Alijanse „Za zajedničko dobro“ i Miloš Đajić iz Centra modernih veština, kao i studenti Pravne klinike za ekološko pravo Pravnog fakulteta Univerziteta u Beogradu: Lazar Stevanović, Marina Cimbaljević i Sara Cojić.

Na predlog predsednika Odbora, sa 10 glasova za (jedan član Odbora nije glasao), usvojen je sledeći:

D n e v n i r e d

1. Razmatranje Predloga zakona o radijacionoj i nuklearnoj sigurnosti i bezbednosti, koji je podnela narodni poslanik Maja Gojković, u načelu;
2. Razno.

Pre prelaska na rad po utvrđenom dnevnom redu, sa 10 glasova za (jedan član Odbora nije glasao), usvojen je Zapisnik 18. sednce Odbora za zaštitu životne sredine, održane 13. novembra 2018. godine.

Prva tačka dnevnog reda – **Razmatranje Predloga zakona o radijacionoj i nuklearnoj sigurnosti i bezbednosti, koji je podnela narodni poslanik Maja Gojković, u načelu**

U uvodnom izlaganju, Branko Brajić, pomoćnik direktora Agencije za zaštitu od jonizujućih zračenja i nuklearnu sigurnost Srbije, kratko je predstavio Predlog zakona o radijacionoj i nuklearnoj sigurnosti i bezbednosti, koji je podnela narodni poslanik Maja Gojković, o kom je Odbor 18. novembra 2018. godine održao Javno slušanje. Istakao je da je osnovni cilj za donošenje ovog zakona da se u još većem stepenu osigura radijaciona i nuklearna sigurnost i bezbednost u našoj zemlji, imajući u vidu tehnološki napredak u ovoj oblasti, ali i obavezu usaglašavanja sa propisima Evropske unije (šest direktiva). Naveo je da jedan od razloga za donošenje ovog zakona predstavljaju i određeni problemi u primeni postojećeg zakona, kao i pravne praznine. Od novina, istakao je nove pojmove koji se propisuju ovim zakonom, ali i integrisanje inspekcija u sastav regulatornog tela, u skladu sa primedbama Međunarodne agencije za atomsku energiju i Evropske komisije. Nov je i pravni status regulatornog tela, jer je propisano da se zove Direktorat za radijacionu i nuklearnu sigurnost i bezbednost, kao i da ima šire nadležnosti od postojeće Agencije. Predlogom zakona predviđeno je i povećanje privrednih prestupa i prekršaja za pravna lica i preduzetnike koji ne postupaju u skladu sa zakonom.

Direktor Agencije za zaštitu od jonizujućih zračenja i nuklearnu sigurnost Srbije Slađan Velinov dodao je da će, na osnovu ovog zakona, biti propisano između 25 i 30 podzakonskih akata za njegovo sprovođenje. Informisao je Odbor o tome da je ministar zaštite životne sredine formirao radnu grupu za izradu teksta ovog zakona, čiji su članovi bili predstavnici više ministarstava (20-ak članova). Precizirao je da je ovim predlogom zakona predviđeno da je budući Direktorat odgovoran Vladi Republike Srbije.

U diskusiji koja je usledila, učestvovali su: Gordana Čomić, Branko Brajić, Slađan Velinov, Zoran Despotović i Aleksandra Knez Milojković.

Gordana Čomić, zamenik člana Odbora Dejana Nikolića, iznela je više predloga za izmenu i dopunu teksta predloga zakona. Osvrnula se na rešenja u poglavlju III Predloga zakona, u delu kojim se propisuju organi Direktorata za radijacionu i nuklearnu sigurnost i bezbednost, gde je, u članu 15, predviđeno je da su organi Direktorata Odbor i direktor, koje imenuje Vlada, a u članu 16. propisani su uslovi za izbor člana Odbora. Skrenula je pažnju na to da Narodna skupština, vršeći svoju izbornu funkciju, bira, dok Vlada imenuje i postavlja, pa je u skladu sa tim, potrebno terminološki ujednačiti tekst zakona. U delu Predloga zakona, kojim su propisani uslovi za prestanak funkcije direktora Direktorata (član 19.), propisano je da mu funkcija prestaje: istekom mandata, ostavkom, ako je zbog bolesti, na osnovu nalaza nadležne zdravstvene ustanove, trajno nesposoban za vršenje funkcije i razrešenjem, a ona smatra da je propušteno da se navede i da funkcija može prestati i smrću. Osvrnula se na uslove za izbor direktora (član 18. Predloga zakona), istakavši da ostaje dilema ko bira direktora ili ko ga imenuje. Kod uslova predviđenih Predlogom zakona, u tački 2) Člana 18. propisano je „da ima radno iskustvo od najmanje 5 godina na poslovima iz delokruga rada Direkorata, ili najmanje 10 godina na rukovodećim položajima“, a ona smatra da to nije dovoljno precizno i da treba dopuniti sa rečima: „u sličnom delokrugu rada“, kako ne bismo došli u situaciju da se za direktora Direktorata prijave ljudi koji imaju najmanje 10 godina iskustva na rukovodećim položajima, a da pri tom nemaju nikakvog iskustva u obavljanju poslova u delokrugu rada Direktorata. Osvrnuvši se na rešenje iz Predloga zakona (član 19.), po kom se direktor Direktorata imenuje na pet godina i može ponovo biti imenovan još dva puta, istakla je da je to rešenje neobično,kao i da je bolje propisati da neko može vršiti tu funkciju ili u dva mandata ili da mu se mandat uopšte ne ograničava, kao i da je ona stava da se u ovom slučaju mandat ne ograničava zakonom, jer su propisani razlozi za prestanak funkcije, kao i za razrešenje. Kada se radi o pravu na naknadu plate nakon prestanka funkcije direktoru Direktorata, za koje je predviđeno da bude u trajanju od godinu dana, istakla je da to ne mora da bude propisano ovim zakonom, kao i da treba preispitati dužinu trajanja ovog prava, imajući u vidu analogiju sa ovakvim pravom narodnog poslanika, koje je ograničeno na tri meseca. U delu Predloga zakona, kojim je predviđeno angažovanje spoljnih resursa od strane Direktorata, iznela je stav da to treba precizirati, kako bi se definisalo šta podrazumevaju spoljni resursi (da li to podrazumeva usluge, opremu ili lica). Kada se radi o nabavci opreme za potrebe rada Diretkorata, postavila je pitanje ko sprovodi tendere za nabavke – Direktorat ili Vlada.

U odgovorima na postavljena pitanja, predstavnici Agencije za zaštitu od jonizujućih zračenja i nuklearnu sigurnost Srbije složili su se sa potrebom da se terminološki usklade odredbe Predloga zakona u skladu sa primedbama iznetim u vezi sa izborom, ondnosno imenovanjem organa Direktorata. Kada je reč o mandatu direktora Agencije, ukazano je na to da je ovo Zakonom o javnim agencijama propisano na sličan način. U vezi sa primedbom, koja se odnosila na angažovanje spoljnih resursa od strane Direktorata, ukazano je na to da je navedeno propisano odredbama Predloga zakona koje se odnose na naučnu i tehničku podršku u oblasti radijacione i nuklearne sigurnosti i bezbednosti (član 25.) i da to predstavlja usklađivanje sa zahtevima Evropske unije i Mađunarodne agencije za atomsku energiju, u tom smislu da regulatorno telo može da, iz oblasti svog delovanja, angažuje nezavisne institucije, koje nisu nosioci licenci i ovlašćenja, koje Direktorat izdaje, već fakulteti i instituti, kada se proceni da je potrebna njihova stručna pomoć. Kada se radi o nabavci opreme, naglašeno je da je to pitanje regulisano Zakonom o javnim nabavkama. Pojašnjeno je da se nabavke opreme za potrebe Direktorata odnose isključivo na nabavke za potrebe inspekcije, a da Mađunarodna agencije za atomsku energiju, kao i Evropska unija, pružaju podršku koja se odnosi na obuke, ali i na nabavku opreme, kroz njihovu finansijsku pomoć.

Član Odbora Zoran Despotović istakao je da su amandmani narodnih poslanika uvek smisleni, ali da je Poslovnik Narodne skupštine nakaradan. Osvrnuvši se na Javno slušanje Odbora, održano 18. novembra 2018. godine, istakao je da je tada izneta primedba da o ovom predlogu zakona nije održana javna rasprava, kao i da je tada ukazano na nedostatke ovog predloga zakona, a da je jedan od njih i taj da tekst nije u skladu sa standardima Mađunarodne agencije za atomsku energiju i da se više bavi licencama nego nuklearnom sigurnošću i bezbednošću. U skladu sa tim, izneo je stav da je ovaj predlog zakona potrebno povući i vratiti na doradu, uključiti u taj postupak i struku i nauku, kako se ne bi stekao utisak da se nešto krije „ispod žita“.

Aleksandra Knez Milojković iz Alijanse „Za zajedničko dobro“ postavila je pitanje koje interesuje građane Srbije – kako se sprovodi važeći zakon i kako će se sprovoditi budući zakon. Iznela je stav da je ceo postupak predlaganja zakona išao veoma brzo, pa u tom postupku nije bilo transparentnosti, jer nije organizovana javna rasprava, sa širokim učešćem stručne i zainteresovane javnosti. Navela je da su ovim predlgom zakona popunjene neke pravne praznine, ali da su se pojavile nove, koje nije moguće popuniti bez podzakonskih akata, što izaziva zabrinutost javnosti. Iznela je i stav da se u ovom predlgu zakona ne vidi horizontalna povezanost nadležnih organa i institucija. Apelovala je na predlagača zakona da ovaj predlog zakona povuče i da se doradi.

Odgovarajući na iznete primedbe, Slađan Velinov, direktor Agencije za zaštitu od jonizujućih zračenja i nuklearnu sigurnost Srbije, rekao je da su ove primedbe opšteg karaktera, a da je Agencija sve konkretne primedbe koje su poslali učesnici javnog slušanja detaljno preispitala. Istakao je da je i na Javnom slušanju naveo da je ovaj predlog zakona pregledan i u Mađunarodnoj agenciji za atomsku energiju, koja je iznela pozitivnu ocenu na rešenja predviđena njim, istakavši da će ovaj predlog zakona biti korišćen kao uzor drugim državama u regulisanju ove oblasti. Kada se radi o licencama, na koje je takođe skrenuta pažnja na Javnom slušanju, istakao je da je naknada za nuklearnu licencu sada 39 000 dinara, a da je nekada iznosila 10 miliona dinara. Naveo je da je vliki broj ljudi iz stuke dao komentare na ovaj predlog zakona i da su se njihovi predlozi u najvećoj meri usvojili i ugradili u tekst predloga zakona.

Na predlog predsednika Odbora, Odbor je, sa 10 glasova za (jedan član Odbora nije glasao), odlučio da predloži Narodnoj skupštini da prihvati Predlog zakona o radijacionoj i nuklearnoj sigurnosti i bezbednosti, koji je podnela narodni poslanik Maja Gojković, u načelu.

Za izvestioca Odbora na sednici Narodne skupštine određena je Ivana Stojiljković, predsednik Odbora.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 11,37 časova.

SEKRETAR PREDSEDNIK

Milica Bašić Ivana Stojiljković